pythainlp/thaigov-v2-corpus-22032023 huggingface dataset:
วันพฤหัสบดีที่ 30 มิถุนายน 2565
“สาธิต” ย้ำหลังโควิดเข้าระยะ Post-Pandemic ยังต้องป้องกันตนเอง ฉีดวัคซีนเข็มกระตุ้น
รัฐมนตรีช่วยว่าการกระทรวงสาธารณสุข แจงแม้โควิดเข้าสู่ระยะ Post-Pandemic ช่วง 1 กรกฎาคมนี้แต่ยังต้องป้องกันตนเอง อย่าเพิ่งถอดหน้ากาก และยังต้องฉีดวัคซีนโควิด 19 โดยเฉพาะเข็มกระตุ้น เพื่อป้องกันการติดเชื้อ ส่วนการรักษาตามสิทธิอยู่ที่การพิจารณาของ ศบค.
วันนี้ (30 มิถุนายน 2565) ที่กระทรวงสาธารณสุข จ.นนทบุรี ดร.สาธิต ปิตุเตชะ รัฐมนตรีช่วยว่าการกระทรวงสาธารณสุข ให้สัมภาษณ์ว่า แม้โรคโควิด 19 เข้าสู่ระยะหลังการระบาดใหญ่ (Post-Pandemic) เป็นไปตามแผนของกระทรวงสาธารณสุข แต่ไม่ใช่ว่าหลังวันที่ 1 กรกฎาคม 2565 จะถอดหน้ากากกันทั้งหมด ยังต้องป้องกันตนเองเป็นสำคัญ เนื่องจากเมื่อมีการผ่อนคลายมาตรการต่างๆ มากขึ้น ย่อมมีการติดเชื้อเพิ่มขึ้น แต่ไม่มีนัยสำคัญว่าทำให้มีความรุนแรงและอัตราการเสียชีวิตมากขึ้น ทำให้อัตราการครองเตียงยังคงเพียงพอรองรับ โดยทั้งหมดยังเป็นตามการคาดการณ์ ดังนั้น ขอให้ประชาชนยังต้องป้องกันตนเองอย่างต่อเนื่อง ซึ่งจะช่วยป้องกันการติดเชื้อได้รวมถึงการฉีดวัคซีนเข็มกระตุ้น โดยเฉพาะกลุ่มเสี่ยงที่ติดเชื้อแล้วจะมีอาการรุนแรงหรือเสียชีวิต ต้องพยายามทำความเข้าใจให้กลุ่มคนที่ยังไม่รับวัคซีน หรือไม่รับวัคซีนเข็มกระตุ้นหันมารับวัคซีนให้ได้ตามเกณฑ์
ดร.สาธิตกล่าวต่อว่า สำหรับการออกประกาศหรือมาตรการต่างๆ อยู่ที่การหารือและพิจารณาของ ศบค.ซึ่งการออกประกาศให้ไปรักษาตามสิทธิก็ต้องผ่านการพิจารณาจาก ศบค. เพราะช่วงโควิดที่ผ่านมาเราบริหารภายใต้ พ.ร.ก.ฉุกเฉิน มีการหารือใน ศบค.เพื่อออกกฎหมายว่า ถ้าเป็นโควิดจะต้องรักษาแบบไหนอย่างไร และเบิกค่ารักษาอย่างไร ดังนั้น เมื่อสถานการณ์เปลี่ยนไปก็ต้องกลับมาหารือใน ศบค.เพื่อออกประกาศปรับเปลี่ยนให้เหมาะสมกับสถานการณ์ อย่างก่อนหน้านี้มีการปรับให้ผู้ป่วยอาการสีเขียวไปรักษาตามสิทธิ ซึ่งก็ไม่เสียค่าใช้จ่าย เป็นต้น
******************************************* 30 มิถุนายน 2565
วันพุธที่ 17 สิงหาคม 2565
โฆษกรัฐบาลเผย "นายกฯ" ประณาม ผู้ก่อเหตุระเบิด 11 จุด ในพื้นที่ 3 จ.ชายแดนใต้ สั่งฝ่ายความมั่นคงเร่งพิสูจน์รวบรวมหลักฐานดำเนินการตามกฎหมายให้ถึงที่สุด
โฆษกรัฐบาลเผย "นายกฯ" ประณาม ผู้ก่อเหตุระเบิด 11 จุด ในพื้นที่ 3 จ.ชายแดนใต้ สั่งฝ่ายความมั่นคงเร่งพิสูจน์รวบรวมหลักฐานดำเนินการตามกฎหมายให้ถึงที่สุด
วันนี้ (17 สิงหาคม 2565) นายธนกร วังบุญคงชนะ โฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม รับทราบรายงานสถานการณ์เหตุระเบิด 11 จุดพร้อมกันในพื้นที่ 3 จังหวัดชายแดนใต้ ล่าสุดเจ้าหน้าที่สามารถจับผู้ต้องสงสัยได้แล้ว ทั้งนี้ นายกรัฐมนตรีประณามผู้ก่อเหตุ กำชับเจ้าหน้าที่ให้เร่งสอบสวนหาสาเหตุ และแรงจูงใจการก่อเหตุ พร้อมให้ขยายผลไปยังผู้ร่วมก่อเหตุ และยังฝากความห่วงใยไปยังเจ้าหน้าที่และทุกภาคส่วนย้ำให้ปฏิบัติหน้าที่ด้วยความความระมัดระวัง ที่สำคัญต้องดูแลรักษาความปลอดภัยของชีวิตและทรัพย์สินของประชาชนในพื้นที่ เพิ่มความเข้มงวดมากขึ้น
“นายกรัฐมนตรีประณามการกระทำดังกล่าว เป็นการกระทำที่อุกอาจ จงใจสร้างความสูญเสียชีวิตและทรัพย์สิน เจาะจงเลือกร้านสะดวกซื้อ ซึ่งเป็นสถานที่มีผู้คนมาซื้อของเป็นจำนวนมาก สั่งการฝ่ายความมั่นคงให้เร่งพิสูจน์และรวบรวมหลักฐาน ดำเนินการผู้ก่อเหตุตามกระบวนการของกฎหมายให้ถึงที่สุด” โฆษกประจำสำนักนายกรัฐมนตรี กล่าว
.............................
วันเสาร์ที่ 8 มกราคม 2565
โฆษกรัฐบาลสวน "เพื่อไทย" เลิกมือไม่พาย เอาเท้าราน้ำ แจงนายกฯ สั่งเตรียมรับมือไว้ล่วงหน้าตามคาดการณ์ของ ศบค. วอนคนเห็นต่าง หยุดกล่าวหา อย่าซ้ำเติมประเทศชาติและประชาชนไปมากกว่านี้
โฆษกรัฐบาลสวน "เพื่อไทย" เลิกมือไม่พาย เอาเท้าราน้ำ แจงนายกฯ สั่งเตรียมรับมือไว้ล่วงหน้าตามคาดการณ์ของ ศบค. วอนคนเห็นต่าง หยุดกล่าวหา อย่าซ้ำเติมประเทศชาติและประชาชนไปมากกว่านี้
วันที่ 8 ม.ค. 65 นายธนกร วังบุญคงชนะ โฆษกประจำสำนักนายกรัฐมนตรี กล่าวถึงกรณีที่ น.ส.ธีรรัตน์ สำเร็จวาณิชย์ ส.ส.กทม. และโฆษกพรรคเพื่อไทย ระบุว่า สถานการณ์การแพร่ระบาดของโควิด-19 และการเพิ่มขึ้นของผู้ติดเชื้อสายพันธุ์โอมิครอนที่เพิ่มขึ้น กังวลว่ารัฐบาลจะไม่สามารถป้องกันและรับมือกับสถานการณ์การระบาดได้ว่า พลเอก ประยุทธ์ จันทร์โอชา นายกรัฐมนตรี และรัฐมนตรีว่าการกระทรวงกลาโหม เป็นผู้บริหารสถานการณ์โควิด-19 ของไทยตั้งแต่โควิด-19 ถูกประกาศให้เป็นโรคระบาดใหม่ รวมทั้งมีมาตรการเยียวยา บรรเทาความเดือดร้อนของประชาชนที่ได้รับผลกระทบทุกกลุ่ม จนไทยได้รับการยกย่องให้เป็นประเทศที่มีความแข็งแกร่งของระบบสาธารณสุข อันดับ 5 ของโลก ทั้งนี้ นายกรัฐมนตรีทำงานเชิงรุกทั้งป้องกันและเตรียมรับสถานการณ์ ไม่ว่าจะเป็นด้านสาธารณสุข เตียงผู้ป่วย ยา เวชภัณฑ์ และบุคลากรทางการแพทย์ ให้สอดคล้องกับสถานการณ์การแพร่ระบาด รวมถึงเร่งจัดหาวัคซีน ทำให้จำนวนผู้รับวัคซีนสะสม ตั้งแต่วันที่ 28 ก.พ. - 31 ธ.ค. 2564 อยู่ที่ 104,444,169 โดส ในพื้นที่ 77 จังหวัด ดังนั้น การกระทำเป็นเครื่องพิสูจน์ให้เห็นว่า นายกรัฐมนตรีและรัฐบาล รวมถึงหน่วยงานที่เกี่ยวข้อง ไม่ได้นิ่งนอนใจ เพิกเฉยต่อการระบาด ติดตามประเมินผลอยู่เสมอ ไม่มีทางที่จะปล่อยให้สถานการณ์บานปลายเหมือนที่โฆษกพรรคเพื่อไทยกังวลแน่นอน
สำหรับกรณีที่โฆษกพรรคเพื่อไทยระบุว่า พลเอก ประยุทธ์ ควบรวมอำนาจการบริหารไว้เพียงคนเดียว และไม่สามารถบริหารจัดการได้นั้น นายธนกรกล่าวว่า นายกรัฐมนตรีไม่เคยคิดควบรวมอำนาจการบริหารไว้คนเดียว แต่ละกระทรวงมีรองนายกรัฐมนตรี และรัฐมนตรีว่าการกำกับดูแลอยู่แล้ว ตลอดเวลาที่ผ่านมา นายกรัฐมนตรีใช้การบูรณาการงานของทุกส่วนราชการเพื่อแก้ไขปัญหาให้กับประเทศชาติและประชาชนมาตลอด ส่วนกรณีที่ระบุว่า ใช้งบประมาณแผ่นดินไป 25 ล้านล้านบาท กู้เงินรวมกว่า 5 ล้านล้านบาท หนี้สาธารณะกว่า 9 ล้านล้านบาท แต่คุณภาพชีวิตคนไทยกลับแย่ลงทุกวันนั้น ยืนยันว่า การใช้งบประมาณแผ่นดินเป็นไปตามกรอบงบประมาณ ภายใต้ข้อกฎหมายที่กำหนด โดยรัฐบาลมุ่งใช้งบประมาณอย่างคุ้มค่าและเกิดประโยชน์สูงสุดต่อประชาชน ที่สำคัญ ต้องไม่เกิดการทุจริตคอรัปชั่นเหมือนรัฐบาลที่ผ่านมา
"โควิด-19 สร้างผลกระทบทั่วโลก ไม่เพียงแต่ประเทศไทย รัฐบาล ศบค. บุคลากรทางการแพทย์ อสม. รวมถึงภาคสังคม ประชาชน และสื่อมวลชน ต่างร่วมมือกันในการป้องกันและควบคุมการแพร่ระบาด หวังว่าโฆษกพรรคเพื่อไทย รวมถึงคนเห็นต่างกับรัฐบาล จะหยุดกล่าวหา หยุดซ้ำเติมให้ประเทศชาติและประชาชนเสียหายไปมากกว่านี้ อย่าทำเหมือนสุภาษิตที่ว่า มือไม่พาย เอาเท้าราน้ำ ควรร่วมมือกันก้าวผ่านวิกฤตนี้ไปให้ได้" นายธนกร กล่าว
วันศุกร์ที่ 17 มิถุนายน 2565
ที่ปรึกษารัฐมนตรี ก.อุตฯ เยี่ยมชมโครงการใช้ก๊าซธรรมชาติเหลว (LNG)  เป็นเชื้อเพลิงในภาคอุตสาหกรรมของบริษัท คีพ อิท บิ๊ก วิน จำกัด
ที่ปรึกษารัฐมนตรี ก.อุตฯ เยี่ยมชมโครงการใช้ก๊าซธรรมชาติเหลว (LNG) เป็นเชื้อเพลิงในภาคอุตสาหกรรมของบริษัท คีพ อิท บิ๊ก วิน จำกัด
จังหวัดสมุทรปราการ: วันนี้ (17 มิถุนายน 2565) นายสุชาติ ไตรแสงรุจิระ ที่ปรึกษารัฐมนตรีว่าการกระทรวงอุตสาหกรรม พร้อมด้วยนายสุรพล ชามาตย์ รองปลัดกระทรวงอุตสาหกรรม และเจ้าหน้าที่กระทรวงอุตสาหกรรม เยี่ยมชมการดำเนินของบริษัท คีพ อิท บิ๊ก วิน จำกัด โรงงานการผลิตอุปกรณ์ทางการแพทย์ (ถุงมือยาง) ซึ่งกว่า 90% ส่งออกต่างประเทศ และได้ใช้ก๊าซธรรมชาติเหลว (LNG) เป็นเชื้อเพลิงในกระบวนการผลิต โดยมีนายชิตชัย ศฤงคารินทร์ รองประธานกรรมการบริษัท ทีบีเอสจี จำกัด พร้อมทีมงาน และนายนราธิป ธัญลักษณ์ภาคย์ กรรมการบริษัท คีพ อิท บิ๊ก วิน จำกัด ให้การต้อนรับและร่วมหารือแลกเปลี่ยนข้อมูลระหว่างกัน
ทั้งนี้ ก๊าซธรรมชาติเหลว (LNG) ถือเป็นหนึ่งในเชื้อเพลิงทางเลือกที่ให้พลังงานความร้อนสูง และเป็นเชื้อเพลิงสะอาด เป็นมิตรกับสิ่งแวดล้อม เนื่องจากไม่มีกำมะถันเป็นองค์ประกอบ และก่อให้เกิดมลพิษต่ำกว่าเชื้อเพลิงปิโตรเลียมชนิดอื่น อีกทั้งยังเป็นเชื้อเพลิงที่ไม่มีสี ไม่มีกลิ่น ไม่เป็นพิษ จึงมีความปลอดภัยสูง ในปัจจุบันภาคอุตสาหกรรมของประเทศไทยได้มีการหันมาใช้ก๊าซธรรมชาติเหลว (LNG) เป็นเชื้อเพลิงทดแทนเชื้อเพลิงปิโตรเลียมชนิดอื่น เช่น น้ำมันดีเซล น้ำมันเตา หรือก๊าซปิโตรเลียมเหลว มากขึ้น เพื่อตอบโจทย์นโยบายภาครัฐที่ให้ความสำคัญกับการเติบโตทางเศรษฐกิจอย่างสมดุลและเป็นมิตรต่อสิ่งแวดล้อมตามโมเดลเศรษฐกิจ BCG ตลอดจนหามาตรการเพื่อแก้ไขปัญหาการเปลี่ยนแปลงสภาวะทางอากาศ โดยเฉพาะในส่วนที่เกี่ยวกับการลดและควบคุมการปล่อยก๊าซเรือนกระจก เพื่อให้บรรลุเป้าหมายการลดก๊าซเรือนกระจก โดยประเทศไทยตั้งเป้าลดการปล่อยก๊าซเรือนกระจก (คาร์บอนไดออกไซด์) สุทธิเป็นศูนย์ (Net Zero Emission) ภายใน ค.ศ.2065-2070
วันจันทร์ที่ 19 กรกฎาคม 2564
"ทหารตำรวจ พร้อมจัดกำลังเสริมการสนับสนุนเคลื่อนย้ายผู้ป่วยเข้ารับการรักษาในระบบ รับมือสถานการณ์แพร่ระบาดที่ยังมีแนวโน้มรุนแรง"
พล.ท.คงชีพ ตันตระวาณิชย์ โฆษก กห. เปิดเผยถึง
กรณีการเตรียมสนับสนุนของ กห.ในการรับมือกับการแก้ปัญหานำผู้ป่วยติดเชื้อตามบ้านและชุมชนที่มีมากขึ้นออกมารักษาในระบบ จากสถานการณ์การแพร่ระบาดของเชื้อโควิดสายพันธุ์ใหม่ที่มีแนวโน้มผู้ติดเชื้อมากขึ้นว่า
พล.อ.ประยุทธ์ จันทร์โอชา นรม.และรมว.กห. ได้กำชับให้ทุกเหล่าทัพและตำรวจ เตรียมจัดกำลังและยานพาหนะเพิ่ม เสริมการทำงานร่วมกับ สธ.แล้ว จากเดิม ที่ได้จัดตั้ง “ศูนย์สนับสนุนการเคลื่อนย้ายผู้ติดเชื้อโควิด 19” ขึ้น โดยระดมยานพาหนะจากทุกเหล่าทัพและตำรวจกว่า 100 คัน พร้อมเจ้าหน้าที่ที่ผ่านการอบรมการปฏิบัติตามมาตรการสาธารณสุข ควบคุมการปฏิบัติ โดย ศปม. เข้าสนับสนุนการทำงานร่วมกับ กทม.โดย “ศูนย์เอราวัณ” และ สธ.โดย “สถาบันการแพทย์ฉุกเฉินแห่งชาติ” เพื่อสนับสนุนการเคลื่อนย้ายผู้ป่วยที่อาจตกค้างหรือมีเพิ่มตามบ้านและชุมชนในพื้นที่ กทม.และปริมณฑล เข้ารับการรักษาตามระบบ โดยที่ผ่านมา ตั้งแต่ 24 เม.ย.64 ถึงปัจจุบัน ศูนย์ดังกล่าวที่ กห.จัดตั้งขึ้น ได้สนับสนุนการเคลื่อนย้ายผู้ป่วยเข้าสู่ระบบการรักษาแล้ว รวมกว่า 15,000 ราย
โดยมีขั้นตอนการทำงานร่วมกัน เมื่อได้รับแจ้งจากผู้ป่วยติดเชื้อตามบ้านหรือในชุมชน ผ่านบริการสายด่วน หมายเลข 1668 1669 1330 ตลอด 24 ชม. หรือ หมายเลข 062 4427903 “ศูนย์สนับสนุนการเคลื่อนย้ายผู้ติดเชื้อโควิด 19” ที่กองทัพจัดตั้งเสริมขึ้น โดยจะประสานทำงานร่วมกันในการประเมินอาการผู้ป่วยและเตรียมสถานพยาบาลปลายทางรองรับ หลังจากนั้นจะจัดเจ้าหน้าที่และยานพาหนะไปรับถึงบ้าน เพื่อนำพาผู้ป่วยเข้ารับการรักษาในระบบ ตามอาการในสถานพยาบาลระดับต่างๆที่จัดขึ้น เช่น ผู้ป่วยสีเขียวในรพ.สนาม ผู้ป่วยสีเหลืองและแดงใน รพ.หลัก หรือ Hospitel เป็นต้น ทั้งนี้ผู้ป่วยสีเขียวที่ติดเชื้อไม่แสดงอาการ สามารถขอรับการกักและรักษาตัวที่บ้าน ( Home Isolation ) หรือในสถานที่พักคอยของชุมชน (Community Isolation) ได้ ภายใต้มาตรการและการดูแลที่สาธารณสุขที่กำหนด
วันพฤหัสบดีที่ 11 พฤศจิกายน 2564
รองปลัดกระทรวงเกษตรฯ ลงพื้นที่ติดตามความก้าวหน้าการดำเนินงานโครงการต่าง ๆ ณ จังหวัดพัทลุง
รองปลัดกระทรวงเกษตรฯ ลงพื้นที่ติดตามความก้าวหน้าการดำเนินงานโครงการต่าง ๆ ณ จังหวัดพัทลุง
เมื่อวันที่ 10 พ.ย. 64 นายอำพันธุ์ เวฬุตันติ รองปลัดกระทรวงเกษตรและสหกรณ์ ลงพื้นที่ติดตามความก้าวหน้าการดำเนินงานโครงการต่าง ๆ ณ จังหวัดพัทลุง โดยลงพื้นที่ติดตามการดำเนินงานการส่งเสริมและสนับสนุนการเลี้ยงด้วงสาคู ของนายเจตนิพัทธ์ หนูขาว ณ หมู่ที่ 2 ตำบลท่ามิหรำ อำเภอเมืองพัทลุง จังหวัดพัทลุง ซึ่งประกอบอาชีพเลี้ยงด้วงสาคูมากว่า 15 ปี มีปริมาณผลผลิตตัวด้วงสาคู 200 กิโลกรัม/เดือน โดยจำหน่ายในราคา 200 บาท/กิโลกรัม ปัจจุบันมีผลิตภัณฑ์ด้วงสาคูของฟาร์ม ได้แก่ ด้วงสาคู พ่อพันธุ์แม่พันธุ์ด้วงสาคู และมูลด้วงสาคู มีช่องทางการตลาดได้แก่ ร้านอาหารในจังหวัดพัทลุง และมีลูกค้าประจำมารับซื้อถึงแหล่งผลิตไปขายต่อ ปํญหาที่เกษตรกรพบคือต้นทุนการผลิตค่อนข้างสูง เนื่องจากเลี้ยงด้วยต้นสาคูซึ่งมีราคาสูง ปัจจุบันมีเกษตรกรที่หันมาเลี้ยงด้วงสาคูเป็นจำนวนมาก กระทรวงเกษตรฯ จึงจำเป็นต้องให้ความสำคัญในการประกอบอาชีพของเกษตรกร ซึ่งขณะนี้กระทรวงเกษตรกรและสหกรณ์อยู่ระหว่างการพิจารณาการขึ้นทะเบียนเกษตรกรผู้เลี้ยงด้วงสาคู การวางหลักเกณฑ์และแนวทางมาตรฐานการเลี้ยงและการควบคุมการเลี้ยงด้วงสาคู เพื่อป้องกันการระบาด รวมถึงการส่งเสริมสนับสนุนการผลิตด้วงสาคูที่ได้คุณภาพมาตรฐาน และหาช่องทางการตลาด
จากนั้นได้ติดตามการดำเนินงานโครงการ 1 ตำบล 1 กลุ่มเกษตรทฤษฎีใหม่ของจังหวัดพัทลุง ซึ่งมีเกษตรกรเข้าร่วมโครงการ ทั้งสิ้น จำนวน 153 ราย พื้นที่รวมทั้งสิ้น 459.50 ไร่ มีการจ้างแรงงานเกษตรทฤษฎีใหม่ระดับตำบล จำนวน 73 ราย ครอบคลุมพื้นที่ 36 ตำบล ใน 10 อำเภอ สามารถดำเนินกิจกรรมครบทุกกิจกรรมของโครงการเรียบร้อย และลงพื้นที่เยี่ยมเกษตรกรที่เข้าร่วมโครงการ คือ นายสมศักดิ์ สงเนียม ณ หมู่ที่ ๑๑ ตำบลเขาเจียก อำเภอเมืองพัทลุง จังหวัดพัทลุง พื้นที่เข้าร่วมโครงการฯ จำนวน 3 ไร่ หลังจากได้รับการสนับสนุนการขุดสระกักเก็บน้ำและปัจจัยจากโครงการฯ ปัจจุบันได้เริ่มดำเนินการพัฒนาแปลงเพื่อก้าวไปสู่เกษตรทฤษฎีใหม่ โดยมีกิจกรรม แปลงนาข้าว เนื้อที่ ประมาณ 2 ไร่ ปลูกไม้ผล ไม้ยืนต้น พืชผักสวนครัว ไว้สำหรับเป็นอาหารในครัวเรือน เลี้ยงปลา เช่น ปลาสวาย ปลาจีน ปลาหมอ เลี้ยงไก่ไข่ 7 ตัว และหว่านเมล็ดพันธุ์ปอเทืองและปลูกหญ้าแฝกเพื่อป้องกันการพังทลายของดิน ทั้งนี้ ได้มอบหมายให้หน่วยงานในกระทรวงเกษตรและสหกรณ์ที่เกี่ยวข้อง ติดตาม ตรวจเยี่ยม เพื่อให้คำแนะนำหรือให้คำปรึกษาแก่เกษตรกรหลังจากสนับสนุนปัจจัยการผลิตไปแล้วอย่างต่อเนื่อง เพื่อให้การดำเนินงานสำเร็จเป็นไปตามวัตถุประสงค์โครงการ และเตรียมความพร้อมการดำเนินงานโครงการ 1 ตำบล 1 กลุ่มเกษตรทฤษฎีใหม่ ปี 2565 ที่อยู่ระหว่างขอรับการสนับสนุนงบประมาณจากกรอบแผนงาน/โครงการภายใต้แผนฟื้นฟูเศรษฐกิจและสังคมที่ได้รับผลกระทบจากการระบาดของโรคติดเชื้อไวรัสโคโรน่า (โควิด-19) ต่อไป
วันอาทิตย์ที่ 22 สิงหาคม 2564
รายงานการพัฒนาอย่างยั่งยืนปี 2564
วันศุกร์ที่ 9 กรกฎาคม 2564
Your browser does not support the audio element.
ต่อจากนี้ไป ขอเชิญรับฟังไทยคู่ฟ้า ค่ะ
รัฐบาลรับทราบรายงานการพัฒนาอย่างยั่งยืนปี 2564 ของสหประชาชาติ ซึ่งเผยแพร่โดย มหาวิทยาลัย Cambridge ที่ได้จัดให้ประเทศไทยอยู่ในอันดับที่ 43 จาก 165 ประเทศทั่วโลก มีคะแนนเฉลี่ยที่ 74.19 สูงกว่าค่าเฉลี่ยของภูมิภาคเอเชียตะวันออกและเอเชียใต้ ถือเป็นอันดับ 3 ของเอเชีย และ อันดับ 1 ของอาเซียนติดต่อกันเป็นปีที่ 3 โดยในรายงานระบุว่าไทยบรรลุเป้าหมาย SDG1 คือ การขจัดความยากจน แล้ว และมีแนวโน้มจะบรรลุเป้าประสงค์ระยะยาว ด้านคุณภาพการศึกษา การจัดการน้ำและสุขาภิบาล ด้านอุตสาหกรรม นวัตกรรม และโครงสร้างพื้นฐาน ส่วนเป้าหมายที่ยังคงเป็นความท้าทายระดับสูง เช่น ด้านขจัดความหิวโหย และด้านการใช้ประโยชน์จากทรัพยากรทั้งทางบกและทางทะเล เป็นต้น
“รวมไทยสร้างชาติ” กับสำนักโฆษก สำนักเลขาธิการนายกรัฐมนตรี
วันศุกร์ที่ 4 มีนาคม 2565
ธ.ก.ส. เปิดสินเชื่อ A-Cash Gold เสริมสภาพคล่องเกษตรกร ลดปัญหาการก่อหนี้นอกระบบ
ธ.ก.ส. เปิดตัวสินเชื่อเงินด่วน A-Cash Gold วงเงินรายละไม่เกิน 100,000 บาท ชำระคืนภายใน 1 ปี ในอัตราดอกเบี้ย MRR  เสริมสภาพคล่องในการลงทุนหรือเป็นค่าใช้จ่ายฉุกเฉินในครัวเรือนให้กับลูกค้าหวังช่วยลดปัญหาและป้องกันการก่อหนี้นอกระบบที่เป็นภาระหนัก
นายพงษ์พันธ์ จงรักษ์ ผู้ช่วยผู้จัดการธนาคารเพื่อการเกษตรและสหกรณ์การเกษตร (ธ.ก.ส.) เปิดเผยว่า จากสถานการณ์การแพร่ระบาดของเชื้อไวรัส COVID-19 และภาวะเศรษฐกิจถดถอย ส่งผลกระทบต่อการประกอบอาชีพของเกษตรกร ทำให้รายได้ลดลงทั้งทางตรงและทางอ้อม ดังนั้นเพื่อเป็นการช่วยเหลือและบรรเทาความเดือดร้อนของลูกค้าและป้องกันการก่อหนี้สินนอกระบบที่มีดอกเบี้ยสูงและไม่เป็นธรรมกับเกษตรกร ธ.ก.ส.จึงเปิดตัวสินเชื่อเงินด่วน A-Cash Gold เพื่อสนับสนุนลูกค้าให้มีเงินทุนในการเสริมสภาพคล่องในการประกอบอาชีพหรือเป็นค่าใช้จ่ายสำรองเงินฉุกเฉินในครัวเรือน อันเป็นการกระตุ้นให้เกิดการหมุนเวียนในระบบเศรษฐกิจของประเทศต่อไป
สำหรับเงื่อนไขการกู้เงินสินเชื่อ A-Cash Gold ต้องเป็นลูกค้า ธ.ก.ส. ที่มีประวัติการชำระหนี้ดี โดยจำกัดวงเงินรายละไม่เกิน 100,000 บาท อัตราดอกเบี้ย MRR ต่อปี (ปัจจุบัน MRR เท่ากับร้อยละ 6.50 ต่อปี) กำหนดการชำระคืนภายใน 12 เดือนนับจากวันที่ทำสัญญา โดยลูกค้าสามารถใช้หลักประกันที่จดทะเบียนจำนองได้ไม่เกินร้อยละ 95 ลูกค้าที่สนใจสินเชื่อเงินด่วน A-Cash Gold สามารถติดต่อได้ที่ ธ.ก.ส. ทุกสาขา ตั้งแต่บัดนี้เป็นต้นไป สอบถามเพิ่มเติมที่ Call Center 02 555 0555
วันเสาร์ที่ 5 กุมภาพันธ์ 2565
โฆษกรัฐบาล เผย “นายกฯ” ติดตามสถานการณ์โควิด-19 รายวัน เตือนกลุ่มคนวัยทำงาน เฝ้าระวังตัวเองสูงสุด เพราะอาจติดเชื้อโควิด-19 โดยไม่แสดงอาการ
โฆษกรัฐบาล เผย “นายกฯ” ติดตามสถานการณ์โควิด-19 รายวัน เตือนกลุ่มคนวัยทำงาน เฝ้าระวังตัวเองสูงสุด เพราะอาจติดเชื้อโควิด-19 โดยไม่แสดงอาการ  ย้ำรัฐบาลเน้นควบคุมการแพร่ระบาดโควิด-19 ควบคู่กับการเดินหน้าเศรษฐกิจ
วันนี้ (5 กุมภาพันธ์ 2565) นายธนกร วังบุญคงชนะ โฆษกประจำสำนักนายกรัฐมนตรี เปิดเผย พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ติดตามสถานการณ์การแพร่ระบาดของโรคติดเชื้อไวรัสโควิด-19 ในไทยรายวัน โดยเฉพาะสายพันธุโอมิครอนที่แพร่ระบาดอย่างรวดเร็ว และยังคงมีทิศทางที่เพิ่มขึ้น จากผลการตรวจ ATK ของประชาชน อย่างไรก็ตาม รัฐบาลและ ศบค. ยังคงรณรงค์ให้ประชาชนและผู้ประกอบการ สถานศึกษา ปฏิบัติตามมาตรการป้องกันอย่างเคร่งครัดทั้ง 6 มาตรการหลัก (DMHC-RC) 6 มาตรการเสริม (SSE-CQ) 7 มาตรการเข้มงวด และการจัดทำแผนเผชิญเหตุ เพื่อให้สามารถอยู่ร่วมกับโควิด-19 ได้ ที่สำคัญนายกรัฐมนตรียัง ฝากถึงกลุ่มคนวัยทำงานขอให้ลดการสัมผัสใกล้ชิดกับผู้สูงอายุ ผู้มีความเสี่ยงที่จะมีอาการรุนแรง เพราะคนในกลุ่มวัยทำงานอาจติดเชื้อโควิดแต่ไม่แสดงอาการ และยังสามารถดำเนินชีวิตต่อไปได้ปกติ แต่เมื่อสัมผัสใกล้ชิดกับผู้สูงอายุ ผู้ป่วยติดเตียง ผู้มีโรคประจำตัว อาจทำให้คนกลุ่มนี้มีอาการป่วยหนักและเสียชีวิตได้
ขณะที่ยอดผู้ติดเชื้อโควิด-19 รายใหม่วันนี้ รวม 10,490 ราย จำแนกเป็นผู้ป่วยจากในประเทศ 10,273 ราย ผู้ป่วยมาจากต่างประเทศ 217 ราย ผู้ป่วยสะสม 262,687 ราย (ตั้งแต่ 1 มกราคม 2565) หายป่วยกลับบ้าน 8,479 ราย หายป่วยสะสม 206,894 ราย (ตั้งแต่ 1 มกราคม 2565) ผู้ป่วยกำลังรักษา 88,463 ราย เสียชีวิต 21 ราย ล่าสุดการให้บริการวัคซีน โควิด-19 สะสมอยู่ที่ 117,750,755 โดส เข็มที่ 1 ฉีดสะสม 52,476,044 โดส เข็มที่ 2 ฉีดสะสม 48,883,762 โดส เข็มที่ 3 ฉีดสะสม 15,275,322 โดส เข็มที่ 4 ฉีดสะสม 1,115,627 โดส
“นายกรัฐมนตรียังฝากขอบคุณประชาชน ผู้ประกอบการ ภาคเอกชนผู้มีส่วนเกี่ยวข้องทุกฝ่ายที่ให้ความร่วมมือ ปฏิบัติตามมาตรการสาธารณสุขอย่างเคร่งครัด ตลอดระยะเวลาที่ผ่านมา พร้อมยืนยันว่า รัฐบาลเน้นการควบคุมการแพร่ระบาดควบคู่กับการเดินหน้าเศรษฐกิจ โดยเตรียมพร้อมมระบบสาธารณสุข วัคซีน ยา เวชภัณฑ์ รองรับสถานการณ์ ในทุกระดับการระบาด เพื่อให้ประชาชนสามารถใช้ชีวิตได้อย่างปลอดโรค ปลอดภัยด้วย” โฆษกรัฐบาลกล่าว
วันศุกร์ที่ 15 ตุลาคม 2564
สธ.เร่งควบคุมโควิด 10 จังหวัด Watch List ส่งวัคซีนเกือบ 3.5 ล้านโดสฉีดให้ได้ตามเป้าหมาย
ปลัดกระทรวงสาธารณสุข จัดทำ 10 จังหวัด Watch List ที่ยังมีการติดเชื้อโควิดสูง เร่งสนับสนุนการควบคุมโรค ตั้งเป้าลดการติดเชื้อรายวันให้ไม่เกิน 5 พันราย พร้อมเร่งรัดการฉีดวัคซีนทุกจังหวัดให้ได้ร้อยละ 50 ในสิ้นเดือนตุลาคมนี้ โดยจัดส่งซิโนแวค 1.4 ล้านโดส
วันนี้ (15 ตุลาคม 2564) นายแพทย์เกียรติภูมิ วงศ์รจิต ปลัดกระทรวงสาธาณสุข กล่าวภายหลังประชุมทางไกลร่วมกับนายแพทย์สาธารณสุขจังหวัดและผู้อำนวยการโรงพยาบาลทั่วประเทศ ถึงการบริหารจัดการวัคซีนโควิด 19 และการเปิดเมือง ว่า สถานการณ์โรคโควิด 19 ของประเทศไทยอยู่ในระดับทรงตัว มีการติดเชื้อประมาณวันละ 1 หมื่นราย เสียชีวิตเกือบ 100 ราย จึงได้กำชับให้ทุกจังหวัดร่วมกันควบคุมโรคให้การติดเชื้อไม่เกิน 5 พันราย และเสียชีวิตไม่เกิน 30 ราย รวมถึงคงระบบการดูแลรักษาผู้ติดเชื้อที่บ้านและที่ชุมชนต่อเนื่อง เพื่อให้โรงพยาบาลดูแลผู้ป่วยที่มีอาการได้อย่างเพียงพอ สำหรับปัจจัยที่ทำให้โรคโควิด 19 เริ่มทรงตัว เนื่องจากบางพื้นที่มีการติดเชื้อลดลง เช่น ภาคเหนือ ภาคตะวันออกเฉียงเหนือ กทม.และปริมณฑล โดยคาดว่าสัปดาห์หน้าการติดเชื้อของ กทม.น่าจะลดลงจากหลักพันรายเหลือหลักร้อยราย
ส่วนบางพื้นที่ที่ยังมีการติดเชื้อสูงขึ้น คือ ภาคใต้ ภาคกลาง และภาคตะวันออก ได้เสนอที่ประชุม ศบค.ให้มีการตั้ง ศบค.ส่วนหน้าเพื่อควบคุมสถานการณ์และเร่งรัดการฉีดวัคซีนให้ครอบคลุมมากขึ้น อย่างไรก็ตาม การติดเชื้อไม่ได้สูงขึ้นในทุกจังหวัด จึงจัดทำจังหวัด “Watch List” หรือต้องจับตามองที่มีการระบาดในชุมชนเพิ่มขึ้น ต้องได้รับการช่วยเหลือสนับสนุน 10 จังหวัด ได้แก่ สงขลา ยะลา นราธิวาส ปัตตานี นครศรีธรรมราช ตาก ราชบุรี ระยอง จันทบุรี และนครราชสีมา โดยให้มีการวิเคราะห์สถานการณ์และจัดทำแผนควบคุมโรค เร่งตรวจคัดกรองด้วย ATK ฉีดวัคซีนกลุ่ม 608 ให้ครบ 2 เข็มตามเป้าหมาย สื่อสารมาตรการป้องกันตนเองสูงสุดตลอดเวลา และมาตรการองค์กร COVID Free Setting
สำหรับการฉีดวัคซีนโควิด 19 เมื่อวันที่ 14 ตุลาคม 2564 สามารถฉีดวัคซีนได้ 1,034,549 โดส สะสม 63,614,352 โดส ฉีดเข็มที่ 1 แล้วประมาณร้อยละ 51 ของประชากร กลุ่มนักเรียนนักศึกษาอายุ 12-17 ปี ฉีดแล้ว 864,145 โดส จากแสดงความประสงค์ไว้ 4.07 ล้านคน คิดเป็นร้อยละ 19.2 ขณะนี้ยังไม่พบรายงานอาการไม่พึงประสงค์รุนแรง โดยในกลุ่มเด็กชายอายุ 12-16 ปี ที่ให้ฉีดเพียงเข็มเดียวก่อนนั้น วันที่ 20 ตุลาคม 2564 จะมีการพิจารณาว่าจะฉีดเข็ม 2 หรือไม่
นายแพทย์เกียรติภูมิกล่าวต่อว่า ภายในสิ้นเดือนตุลาคมนี้ ตั้งเป้าหมายว่าทุกจังหวัดต้องฉีดให้ได้ร้อยละ 50 โดยมีพื้นที่เป็นCOVID Free Area 1 แห่งที่ฉีดได้อย่างน้อยร้อยละ 70 และกลุ่ม 608 ฉีดให้ได้ร้อยละ 80 โดยกรมควบคุมโรคจัดส่งวัคซีนซิโนแวคสำหรับฉีดเป็นเข็มที่ 1 จำนวน 1.4 ล้านโดส และแอสตร้าเซนเนก้าเป็นเข็มที่ 2 อีก 1.4 ล้านโดส คาดว่าจะส่งถึงพื้นที่วันที่ 19 ตุลาคมนี้ และทยอยส่งทุกสัปดาห์เพื่อให้บรรลุตามเป้าหมาย โดยเฉพาะจังหวัดนำร่องท่องเที่ยวรวม 17 จังหวัด รองรับการเปิดเมืองวันที่ 1 พฤศจิกายน 2564 ได้จัดสรรวัคซีนซิโนแวคอีก 699,908 โดส ซึ่งเพียงพอต่อการบรรลุเป้าหมาย
******************************************** 15 ตุลาคม 2564
วันพฤหัสบดีที่ 27 มกราคม 2565
​โฆษกรัฐบาล เผย "นายกฯ" ชวนคนไทยรณรงค์ เทศกาลตรุษจีน ปลอดภัยห่างไกลโควิด-19 ร่วมมือปฏิบัติตามคำแนะนำของ สธ. ช่วง "วันจ่าย วันไหว้ วันเที่ยว"
​โฆษกรัฐบาล เผย "นายกฯ" ชวนคนไทยรณรงค์ เทศกาลตรุษจีน ปลอดภัยห่างไกลโควิด-19 ร่วมมือปฏิบัติตามคำแนะนำของ สธ. ช่วง "วันจ่าย วันไหว้ วันเที่ยว"
วันนี้ 27 ม.ค. 65 นายธนกร วังบุญคงชนะ โฆษกประจำสำนักนายกรัฐมนตรี เผย พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม  ฝากเชิญชวนคนไทยรณรงค์เทศกาลตรุษจีน ประจำปี 2565 ปลอดภัยห่างไกลโควิด-19 พร้อมขอให้ปฏิบัติตามคำแนะนำของกระทรวงสาธารณสุขในช่วง "วันจ่าย วันไหว้ วันเที่ยว"  ซึ่งปีนี้ตรงกับวันที่ 1 ก.พ. 65 หลายครอบครัวมีการรวมกลุ่มญาติพี่น้อง ซึ่งอาจมีพฤติกรรมหรือกิจกรรมที่มีความเสี่ยงต่อการติดและแพร่เชื้อของโควิด-19 จึงขอความร่วมมือประชาชนปฏิบัติตามคำแนะนำตามมาตรการของกระทรวงสาธารณสุข เพื่อป้องกันการแพร่ระบาดของโรคโควิด-19 ในช่วงเทศกาลตรุษจีน อย่างเคร่งครัด โดยทั้ง 3 วันนี้ สมาชิกทุกคนในครอบครัวต้องปฏิบัติตนตามมาตรการป้องกันโรคส่วนบุคคล “DMHTTA” อย่างเคร่งครัด
ในส่วนศาสนสถาน และสถานที่จัดงานตรุษจีน ให้ปฏิบัติตามมาตรการปลอดภัยสำหรับองค์กร (COVID Free Setting) ดังนี้
1. ประชาสัมพันธ์ให้คำแนะนำแก่ผู้ดำเนินการศาสนสถานในการบริหารจัดการเพื่อลดมลพิษจากการจุดธูปสำหรับศาสนสถาน ศาลเจ้า สถานที่จัดงานตรุษจีน
2. ประชาสัมพันธ์ให้กับประชาชนผู้เข้าสักการะสิ่งศักดิ์สิทธิ์ในศาสนสถาน ศาลเจ้า สถานที่จัดงานตรุษจีนให้มีวิธีการปฏิบัติที่ดี เพื่อลดอันตรายจากการสัมผัสมลพิษจากควันธูป รวมทั้งปฏิบัติตามมาตรการ DMHTTA มาตรการป้องกันการติดเชื้อแบบครอบจักรวาล (Universal Prevention)
3. จัดเจ้าหน้าที่อำนวยความสะดวก ควบคุม กำกับ ศาสนสถาน ศาลเจ้า สถานที่จัดงานตรุษจีนที่ประชาชนนิยมไปสักการะสิ่งศักดิ์สิทธิ์ ให้ถือปฏิบัติตามมาตรการ ในการป้องกันอันตรายจากควันธูปและป้องกันการแพร่ระบาดของโรคโควิด-19
โฆษกประจำสำนักนายกรัฐมนตรี ยังกล่าวเพิ่มเติมว่า เนื่องจากปีนี้ อยู่ในช่วงสถานการณ์การแพร่ระบาดของโรคติดเชื้อไวรัส โควิด-19 และยังไม่มีแนวโน้มที่จะลดลง ดังนั้น  จึงได้มีการประกาศงดการจัดงานเทศกาลตรุษจีนที่ถนนเยาวราช แต่มีการประดับตกแต่งไฟบริเวณซุ้มประตูเฉลิมพระเกียรติ 6 รอบพระชนมพรรษา (วงเวียนโอเดียน) ในส่วนของพี่น้องประชาชน เชื้อสายจีน ยังคงสามารถสืบสานประเพณีรวมถึงการไหว้เจ้าตามสถานที่ต่าง ๆ ภายใต้มาตรการควบคุมป้องกันการแพร่ระบาดของโควิด-19
สำหรับสถานการณ์การแพร่ระบาดของโรคติดเชื้อไวรัสโค โควิด-19 ในไทยวันนี้ พบผู้ติดเชื้อรายใหม่ 8,078 ราย จำแนกเป็น ผู้ป่วยจากในประเทศ 7,853 ราย ผู้ป่วยมาจากต่างประเทศ 225 ราย ผู้ป่วยสะสม 183,587 ราย (ตั้งแต่ 1 มกราคม 2565) หายป่วยกลับบ้าน 6,595 รายหายป่วยสะสม 133,670 ราย (ตั้งแต่ 1 มกราคม 2565) ผู้ป่วยกำลังรักษา 82,760 ราย เสียชีวิต 22 รายล่าสุดการให้บริการวัคซีน โควิด -19 สะสมอยู่ที่114,620,203 โดส เข็มที่ 1 ฉีดสะสม 52,164,182 โดส เข็มที่ 2 ฉีดสะสม 48,370,539 โดส เข็มที่ 3 ฉีดสะสม 13,195,005 โดส เข็มที่ 4 ฉีดสะสม 890,477 โดส นอกจากนี้ ผู้ที่ฉีดวัคซีนโควิด 19 ครบโดส เกิน 3 เดือนแล้ว ยังสามารถขอรับบริการฉีดเข็มวัคซีนกระตุ้นได้
..................
วันอังคารที่ 8 กุมภาพันธ์ 2565
ครม.เห็นชอบให้ขยายระยะเวลาการดำเนินการศูนย์จัดเก็บข้อมูลแรงงานเมียนมาชั่วคราว ของทางการเมียนมา ณ จังหวัดสมุทรสาคร ออกไปอีก 1 ปี เพื่อให้แรงงานเมียนมามีเอกสารประจำตัว
ครม.เห็นชอบให้ขยายระยะเวลาการดำเนินการศูนย์จัดเก็บข้อมูลแรงงานเมียนมาชั่วคราว ของทางการเมียนมา ณ จังหวัดสมุทรสาคร ออกไปอีก 1 ปี เพื่อให้แรงงานเมียนมามีเอกสารประจำตัว โดยไม่ต้องเดินทางกลับประเทศ
วันที่ 8 กุมภาพันธ์ 2565 น.ส.ไตรศุลีไตรสรณกุล รองโฆษกประจำสำนักนายกรัฐมนตรี กล่าวว่า คณะรัฐมนตรี (ครม.) เห็นชอบให้ขยายระยะเวลาการดำเนินการศูนย์จัดเก็บข้อมูลแรงงานเมียนมาชั่วคราว (The Temporary Data Collection : TDCC) ของทางการเมียนมา ณ จังหวัดสมุทรสาคร ออกไปอีก 1 ปี เพื่อให้แรงงานเมียนมามีเอกสารประจำตัว โดยไม่ต้องเดินทางกลับประเทศ และทำให้การบริหารจัดการแรงงานเมียนมาในประเทศไทยเกิดความต่อเนื่อง เป็นไปด้วยความเรียบร้อย โดยให้คณะกรรมการโรคติดต่อจังหวัดสมุทรสาครพิจารณากำหนดวัน เวลา ในการเริ่มเปิดดำเนินการ รวมทั้งแนวทางการปฏิบัติงานของศูนย์จัดเก็บข้อมูลฯของทางการเมียนมา ให้สอดคล้องกับแนวทางการป้องกันการแพร่ระบาดของโรคติดเชื้อไวรัสโคโรนา 2019(โควิด-19)
ทั้งนี้ในปัจจุบันศูนย์จัดเก็บข้อมูลฯของทางการเมียนมาได้ยุติการดำเนินการแล้วตั้งแต่วันที่ 26 กรกฎาคม 2564 สถานเอกอัครราชทูตสาธารณรัฐแห่งสหภาพเมียนมาประจำประเทศไทยได้มีหนังสือถึงกระทรวงการต่างประเทศเมื่อวันที่ 18 สิงหาคม 2564 แจ้งความประสงค์ขอให้ฝ่ายไทยพิจารณาขยายระยะเวลาการดำเนินการศูนย์จัดเก็บข้อมูลฯของทางการเมียนมาออกไปอีก 1 ปี เพื่ออำนวยความสะดวกแก่นายจ้าง และแรงงานเมียนมาให้สามารถมีเอกสารประจำตัวได้อย่างต่อเนื่อง โดยที่ไม่ต้องเดินทางกลับประเทศ รวมทั้งเป็นประโยชน์ในการบริหารจัดการแรงงานต่างด้าวในภาพรวมได้อย่างต่อเนื่อง
น.ส.ไตรศุลีกล่าวว่า แนวทางการดำเนินการของศูนย์จัดเก็บข้อมูลฯของทางการเมียนมา ยังคงให้เป็นไปตามแนวทางที่ครม.ได้ให้ความเห็นชอบเมื่อวันที่ 16 มิถุนายน 2563 เช่น มีกลุ่มเป้าหมาย เป็นกลุ่มแรงงานเมียนมา ไม่รวมคนต่างด้าวสัญชาติเมียนมาที่อยู่ในประเทศไทยด้วยวัตถุประสงค์อื่น เป็นการดำเนินการชั่วคราวระยะเวลา 1 ปี สถานที่ตั้ง ตลาดทะเลไทย ตำบลท่าจีน อำเภอเมืองสมุทรสาคร จังหวัดสมุทรสาคร เอกสารหลักฐานประกอบการพิจารณาได้แก่ แบบคำขอ บัตรประจำตัวประชาชนเมียนมา และสำเนาทะเบียนบ้านเมียนมา ส่วนค่าใช้จ่ายในการดำเนินการ จะไม่มีการเรียกเก็บค่าใช้จ่าย ยกเว้นเมื่อไปรับหนังสือเดินทาง ณ จุดที่กำหนด ต้องเสียค่าใช้จ่ายจำนวน 1,050 บาท
ขณะที่สถานที่สำหรับรับหนังสือเดินทาง ประกอบด้วย สถานเอกอัครราชทูตสาธารณรัฐแห่งสหภาพเมียนมาประจำประเทศไทย และศูนย์ออกหนังสือเดินทางบริเวณชายแดน 3 แห่ง ได้แก่ ฝั่งท่าขี้เหล็ก ตรงข้ามอำเภอแม่สาย จังหวัดเชียงราย ฝั่งเมียวดี ตรงข้ามอำเภอแม่สอด จังหวัดตาก และฝั่งเกาะสอง ตรงข้ามอำเภอเมือง จังหวัดระนอง
-----------------------------
วันอังคารที่ 15 กุมภาพันธ์ 2565
ออมสิน ผลักดัน ปี 65 ปีแห่งการแก้หนี้สินภาคครัวเรือน วาระแห่งชาติตามนโยบายรัฐ ประกาศชะลอดำเนินการทางกฎหมายไม่ฟ้องร้องลูกหนี้ NPL ช่วยคลายกังวลเรื่องคดีความ
ปี 2565 ปีแห่งการแก้ไขหนี้สินภาคครัวเรือน ออมสินตระหนักปัญหาที่ต้องเผชิญความยากลำบากที่เกิดขึ้น จากสถานการณ์แพร่ระบาดของโควิด 19 ทำให้ขาดรายได้ ไม่สามารถชำระหนี้ได้ ธนาคารออกมาตรการ “ชะลอการดำเนินการทางกฎหมายต่อลูกหนี้ NPLs” จนถึงวันที่ 30 มิ.ย.25.65
นายวิทัย รัตนากร ผู้อำนวยการธนาคารออมสิน เปิดเผยว่า ตามนโยบายของรัฐบาล โดยพลเอกประยุทธ์ จันทร์โอชา นายกรัฐมนตรี ให้เร่งดำเนินการแก้ไขหนี้สินให้กับประชาชน ให้ปี 2565 เป็นปีแห่งการแก้ไขหนี้สินภาคครัวเรือน ธนาคารออมสินตระหนักถึงสภาพปัญหาที่ลูกหนี้หรือประชาชนต้องเผชิญกับความยากลำบากที่เกิดขึ้น จากสถานการณ์การแพร่ระบาดของโควิด 19 ทำให้ต้องขาดรายได้ ไม่สามารถชำระหนี้ได้ ธนาคารจึงได้ออกมาตรการ “ชะลอการดำเนินการทางกฎหมายต่อลูกหนี้ NPLs” จนถึงวันที่ 30 มิถุนายน 2565 เพื่อช่วยไม่ให้ลูกหนี้ต้องกังวลเรื่องคดีความ และขับเคลื่อนนโยบายรัฐในการช่วยเหลือประชาชน
ทั้งนี้ มาตรการชะลอหรือผ่อนปรนการดำเนินการทางกฎหมายต่อลูกหนี้ NPLs ที่ได้รับผลกระทบจากเหตุโควิด 19 ครั้งนี้ จัดทำขึ้นเพื่อช่วยลดภาระลูกหนี้ที่กลายเป็น NPLs ก่อนวันที่ 31 ธันวาคม 2564 ประกอบด้วยสินเชื่อ 4 ประเภท ได้แก่ สินเชื่อบุคคล-รายย่อย สินเชื่อประชาชนผู้มีรายได้น้อย สินเชื่อครูและบุคลากรทางการศึกษา และ สินเชื่อธุรกิจ SMEs ที่มีวงเงินกู้ไม่เกิน 20 ล้านบาท โดยธนาคารจะชะลอการฟ้องคดีต่อศาลไว้จนถึงวันที่ 30 มิถุนายน 2565 ซึ่งรวมถึงลูกหนี้ที่มีการทำสัญญาประนีประนอมยอมความในชั้นศาล และมีการผ่อนชำระดีมาอย่างต่อเนื่อง แต่มาเริ่มค้างชำระในช่วงระยะเวลาตั้งแต่วันที่ 1 เมษายน 2563 - 31 ธันวาคม 2564 ธนาคารจะชะลอการดำเนินการทางกฎหมาย โดยชะลอไม่ฟ้อง ไม่ยึดทรัพย์ ไม่ขายทอดตลาด และไม่ฟ้องล้มละลาย แล้วแต่กรณีตามสถานะของลูกหนี้แต่ละราย
อนึ่ง ในปี 2564 มีลูกหนี้ที่เป็น NPLs ที่ได้รับประโยชน์ หรือความช่วยเหลือจากมาตรการชะลอการดำเนินการทางกฎหมายจำนวนมาก และปัจจุบันลูกหนี้ดังกล่าวมีสถานะปกติแล้ว ดังนั้น ธนาคารจึงขอแนะนำให้ลูกหนี้ที่ประสบปัญหา โปรดติดต่อธนาคารออมสินสาขาเจ้าของบัญชีเงินกู้ ภายในวันที่ 30 มิถุนายน 2565 นี้
https://www.gsb.or.th/news/gsbpr3-65/
วันศุกร์ที่ 29 เมษายน 2565
ขยายมาตรการยกเว้นภาษีนำเข้ายา เวชภัณฑ์ เครื่องมือแพทย์ เพื่อบริจาค
วันศุกร์ที่ 29 เมษายน 2565
ต่อจากนี้ไป ขอเชิญรับฟังไทยคู่ฟ้า ค่ะ
รัฐบาลขยายเวลามาตรการภาษีเพื่อสนับสนุนและสร้างแรงจูงใจให้ภาคเอกชนมีส่วนร่วมกับภาครัฐในการแก้ไขสถานการณ์แพร่ระบาดของโรคโควิด-19 ได้แก่ การยกเว้นภาษีมูลค่าเพิ่มสำหรับการนำเข้าสินค้าที่ใช้ในการรักษา วินิจฉัย หรือป้องกันโรคโควิด-19 เช่น ยา เวชภัณฑ์ เครื่องมือแพทย์ เพื่อบริจาคให้แก่สถานพยาบาลของทางราชการ หน่วยงานของรัฐ และองค์การหรือสถานสาธารณกุศลตามประกาศกระทรวงการคลัง พร้อมทั้ง ยกเว้นภาษีเงินได้นิติบุคคลและภาษีมูลค่าเพิ่มให้แก่บริษัทหรือห้างหุ้นส่วนนิติบุคคล สำหรับการบริจาคดังกล่าว โดยไม่ต้องนำต้นทุนของสินค้าไปหักเป็นรายจ่ายในการคำนวณภาษีเงินได้นิติบุคคล สำหรับการบริจาคตั้งแต่วันที่ 1 เม.ย.2565 – 31 ธ.ค.2566
“สื่อสารภารกิจรัฐบาล” กับสำนักโฆษก สำนักเลขาธิการนายกรัฐมนตรี
วันอังคารที่ 29 มีนาคม 2565
ครม. มอบกระทรวงการคลังพิจารณาผ่อนคลายกฎกระทรวง ไม่ปิดกั้นชาวบ้านผลิตเหล้าหากไม่ใช่เพื่อการค้า แต่ต้องได้มาตรฐาน ไม่อันตราย
ครม. มอบกระทรวงการคลังพิจารณาผ่อนคลายกฎกระทรวง ไม่ปิดกั้นชาวบ้านผลิตเหล้าหากไม่ใช่เพื่อการค้า แต่ต้องได้มาตรฐาน ไม่อันตราย
นางสาวรัชดา ธนาดิเรก รองโฆษกประจำสำนักนายกรัฐมนตรี เปิดเผยหลังการประชุมคณะรัฐมนตรี (ครม.) เมื่อวันที่ 29 มีนาคม 2565 ว่า ตามที่สภาผู้แทนราษฎรได้เห็นชอบให้คณะรัฐมนตรีพิจารณาก่อนที่สภาผู้แทนราษฎรจะพิจารณารับหลักการร่างพระราชบัญญัติภาษีสรรพสามิต (ฉบับที่ ..) พ.ศ. .... โดยเป็นร่างที่สมาชิกสภาผู้แทนราษฎรเสนอ ซึ่งมีสาระเป็นการให้เสรีภาพแก่ประชาชนในการผลิตสุราที่ไม่ใช่เพื่อการค้า ในเรื่องนี้ ครม.เห็นว่า การผลิตสุราที่ไม่ใช่เพื่อการค้าสามารถกระทำได้โดยควรอยู่ภายใต้การกำกับดูแลในเรื่องคุณภาพ และสิ่งแวดล้อม เพื่อไม่ให้เกิดอันตรายต่อผู้บริโภค
ดังนั้น ครม.จึงมอบหมายให้กระทรวงการคลังไปพิจารณาแก้ไขกฎกระทรวงในบางเรื่องเพื่อไม่เป็นการจำกัดเสรีภาพของประชาชน โดยยังคงควบคุมดูแลให้การผลิตสุราอยู่ภายใต้มาตรฐานด้านสุขภาพของผู้บริโภคและสิ่งแวดล้อม ซึ่งไม่จำเป็นต้องแก้ไขร่างพระราชบัญญัติภาษีสรรพสามิต (ฉบับที่ ..)
วันพฤหัสบดีที่ 25 พฤศจิกายน 2564
ประกาศ ขสมก. ประจำวันที่ 25 พฤสจิกายน 2564​ พบพนักงานติดเชื้อไวรัส COVID-19 จำนวน​ 1 ราย​  (1,238)
ประกาศ ขสมก. ประจำวันที่ 25 พฤสจิกายน 2564​ พบพนักงานติดเชื้อไวรัส COVID-19 จำนวน​ 1 ราย​  (1,238)
พนักงานเก็บค่าโดยสารรถธรรมดา สาย 185 เพศชาย อายุ 59 ปี (ปฏิบัติหน้าที่พนักงานเติมก๊าซรถโดยสารปรับอากาศ ณ อู่รังสิต เนื่องจากพนักงานรอเกษียณอายุ)
วันศุกร์ที่ 31 ธันวาคม 2564
ตั้งเป้า ปี 2565 ปีแห่งการแก้หนี้ภาคครัวเรือน นำร่องที่ ครู - ตำรวจ กว่า 200,000 ราย ทั่วประเทศ
.....
คณะกรรมการกำกับการแก้ไขหนี้สินของประชาชนรายย่อย ตั้งเป้าหมายให้ปี 2565 เป็นปีแห่งการแก้หนี้ภาคครัวเรือน นำร่องที่กลุ่มข้าราชการครู และตำรวจ ซึ่งมีสหกรณ์ครูเข้าร่วมแล้ว 20 แห่ง ครอบคลุมครูกว่า 200,000 คนทั่วประเทศ และมีตำรวจเข้าร่วมโครงการแล้วกว่า 4.9 พันราย แนวทาง คือ
1. ยุบยอดหนี้ โดยใช้ทรัพย์สินและรายได้ในอนาคต เช่น บำเหน็จตกทอด มาชำระหนี้บางส่วน เพื่อให้ยอดหนี้ลดลง และสามารถชำระคืนจากเงินเดือนได้
2. ปรับลดดอกเบี้ยเงินกู้ เหลือไม่เกิน 5%
3. ลดค่าธรรมเนียมทำประกันชีวิต และการค้ำประกันโดยบุคคลที่ไม่จำเป็น
4. ยกระดับระบบการตัดเงินเดือนข้าราชการให้มีประสิทธิภาพและเป็นธรรมมากขึ้น
.
ประเด็นที่ต้องดำเนินการต่อ เช่น กำกับดูแลสหกรณ์ออมทรัพย์และสถาบันการเงินให้สินเชื่ออย่างรับผิดชอบ เช่น ต้องกำหนดยอดเงินที่ให้กู้ได้โดยหลังตัดเงินเดือนเพื่อชำระหนี้แล้ว ยังต้องเหลือเงินเดือนไม่น้อยกว่า 30%
.
ส่วนการแก้ปัญหาหนี้สินของประชาชนและข้าราชกลุ่มอื่น เช่น หนี้ กยศ. หนี้เช่าซื้อรถยนต์และรถจักรยานยนต์ หนี้บัตรเครดิตและสินเชื่อส่วนบุคคล การไกล่เกลี่ยและปรับโครงสร้างหนี้ และการเข้าถึงแหล่งเงินทุนของประชาชนรายย่อยและ SMEs ทั้งหมดอยู่ระหว่างดำเนินการเพื่อให้ในปี 2565 จะสามารถขยายผลสัมฤทธิ์ของการแก้ปัญหาหนี้สิน และคลี่คลายภาระหนี้ครัวเรือนได้มากขึ้น
.
อ่านเพิ่มเติม คลิก >>https://www.thaigov.go.th/news/contents/details/50001
#ไทยคู่ฟ้า#ร่วมต้านโควิด19
-------------------
วันจันทร์ที่ 27 กันยายน 2564
รัฐมนตรีเกษตรฯ ติดตามสถานการณ์น้ำบริเวณพื้นที่ลุ่มต่ำนอกแนวคันกั้นน้ำ ทั้งสองฝั่งของแม่น้ำเจ้าพระยา
รัฐมนตรีเกษตรฯ ติดตามสถานการณ์น้ำบริเวณพื้นที่ลุ่มต่ำนอกแนวคันกั้นน้ำ ทั้งสองฝั่งของแม่น้ำเจ้าพระยา เตือนประชาชนให้ยกสิ่งของขึ้นที่สูง หากเกิดน้ำล้นตลิ่ง
ดร.เฉลิมชัย ศรีอ่อน รัฐมนตรีว่าการกระทรวงเกษตรและสหกรณ์ ลงพื้นที่ติดตามสถานการณ์น้ำ บริเวณ ต.ท่าอิฐ อ.ปากเกร็ด จ.นนทบุรี โดยได้มอบหมายให้กรมชลประทานเฝ้าติดตามอย่างใกล้ชิด โดยเฉพาะพื้นที่ลุ่มต่ำนอกแนวคันกั้นน้ำ ทั้งสองฝั่งของแม่น้ำเจ้าพระยา ซึ่งมีชุมชนและประชาชนอาศัพอยู่ตลอดแนว
"จากสภาพอากาศที่มีฝนตกอย่างต่อเนื่องในขณะนี้ รวมถึงได้มีการเพิ่มการระบายน้ำจากท้ายเขื่อนเจ้าพระยา ทำให้ระดับน้ำในแม่น้ำเจ้าพระยามีปริมาณสูงขึ้น จึงขอเตือนประชาชนที่อาศัยบริเวณใกล้เคียงให้ยกสิ่งของขึ้นที่สูง หากเกิดน้ำล้นตลิ่ง อย่างไรก็ตาม ได้มอบหมายกรมชลประทานเฝ้าระวังและติดตามสถานการณ์น้ำอย่างใกล้ชิด พร้อมบริหารจัดการน้ำอย่างเต็มศักยภาพของพื้นที่ เตรียมพร้อมด้านเครื่องจักร เครื่องมือ และเจ้าหน้าที่ประจำจุดเสี่ยงให้สามารถปฏิบัติงานได้ทันที รวมถึงได้ร่วมบูรณาการกับหน่วยงานที่เกี่ยวข้อง ประชาสัมพันธ์แจ้งเตือนประชาชนให้รับทราบสถานการณ์น้ำอย่างต่อเนื่อง เพื่อลดผลกระทบที่จะเกิดกับประชาชนให้ได้มากที่สุด" ดร.เฉลิมชัย กล่าว
ทั้งนี้ หากประชาชนต้องการความช่วยเหลือ สามารถติดต่อได้ที่โครงการชลประทานใกล้บ้าน หรือโทร.สายด่วนกรมชลประทาน 1460 ได้ตลอดเวลา
วันจันทร์ที่ 6 ธันวาคม 2564
อุปนายกสมาคม กรรมการบริหารสมาคม ตรวจเยี่ยม “ร้านค้าชุมชน สมาคมแม่บ้านมหาดไทย”  ในงาน "เพื่อนพึ่ง (ภาฯ) 2564 พึ่งพา เพื่อก้าวต่อ" ON GROUND
อุปนายกสมาคม กรรมการบริหารสมาคม ตรวจเยี่ยม “ร้านค้าชุมชน สมาคมแม่บ้านมหาดไทย”  ในงาน "เพื่อนพึ่ง (ภาฯ) 2564 พึ่งพา เพื่อก้าวต่อ" ON GROUND
วันที่ 6 ธันวาคม 2564 นายธนาคม จงจิระ อธิบดีกรมการปกครอง พร้อมด้วยนางอุษณี จงจิระ อุปนายกสมาคม (กรมการปกครอง) นายสมคิด จันทมฤก อธิบดีกรมการพัฒนาชุมชน พร้อมด้วย ผศ.ดร. ศศิธร จันทมฤก อุปนายกสมาคม (กรมการพัฒนาชุมชน) นางณัสรี จันทร์สมวงศ์ อุปนายกสมาคม (กรมที่ดิน) นายสมบูรณ์ สุนันทพงศ์ศักดิ์ ผู้ว่าการการประปาส่วนภูมิภาค พร้อมด้วย นางสุภา สุนันทพงศ์ศักดิ์ กรรมการบริหารสมาคม ตรวจเยี่ยมให้กำลังใจเจ้าหน้าที่ผู้ปฏิบัติงาน ณ "ร้านค้าชุมชน สมาคมแม่บ้านมหาดไทย" ระหว่างวันที่ 3 – 7 ธันวาคม 2564 ณ สวนสมเด็จพระนางเจ้าสิริกิติ์ฯ เขตจตุจักร กรุงเทพมหานคร ซึ่งในวันพรุ่งนี้ 7 ธันวาคม 2564 จะเป็นวันสุดท้ายของการจัดงานแล้ว จึงขอเชิญชวนมาเลือกซื้อสินค้าราคาถูกได้ตั้งแต่เวลา ตั้งแต่เวลา 09.00 – 19.00 น.
กระทรวงมหาดไทย ร่วมกับสมาคมแม่บ้านมหาดไทย เป็นส่วนหนึ่งในการร่วม "บำบัดทุกข์ บำรุงสุข" ช่วยเหลือและบรรเทาความเดือดร้อนของพี่น้องประชาชน ด้วยการออกร้านแม่บ้านมหาดไทย จำหน่ายสินค้าบริโภค “ครึ่งราคา” ภายในงาน “เพื่อนพึ่ง (ภาฯ) 2564 พึ่งพา เพื่อก้าวต่อ” ON GROUND ระหว่างวันที่ 3 – 7 ธันวาคม 2564 ตั้งแต่เวลา 09.00 – 19.00 น. ณ สวนสมเด็จพระนางเจ้าสิริกิติ์ฯ เขตจตุจักร กรุงเทพมหานคร ขนคาราวานสินค้าข้าวสาร-อาหารแห้ง ในครัวเรือน ลดราคา 50% ทุกรายการสินค้า
ดร.วันดี กุญชรยาคง จุลเจริญ นายกสมาคมแม่บ้านมหาดไทย กล่าวว่า สำหรับสินค้า บริโภค ที่นำมาจำหน่ายในร้านแม่บ้านมหาดไทย ภายในงาน “เพื่อนพึ่ง (ภาฯ) 2564 พึ่งพา เพื่อก้าวต่อ” ON GROUND มีสินค้าที่น่าสนใจหลายรายการ อาทิ
1) ข้าวหอมมะลิ ถุง 5 กิโลกรัม ราคาเต็ม 220.- บาท จำหน่ายเพียง 110.- บาท
2) น้ำปลาพรพิมล ขวดใหญ่ ราคาเต็ม ขวดละ 40.- บาท จำหน่ายเพียง 20.- บาท
3) น้ำปลาไส้ตัน ขวดใหญ่ ราคาเต็ม ขวดละ 18.- บาท จำหน่ายเพียง 9.- บาท
4) ไข่ไก่ คละขนาด ราคาเต็ม แผงละ 80.- บาท จำหน่ายเพียง 40.- บาท
5) น้ำตาลทราย ถุง 1 กิโลกรัม ราคาเต็ม ถุงละ 25.- บาท จำหน่ายเพียง 11 บาท
6) กะปิแท้ ครึ่งกิโลกรัม ราคาเต็ม 80.- บาท จำหน่ายเพียง 40.- บาท
7) เครื่องดื่มวิตามิน BK ราคาเต็ม 15.- บาท จำหน่ายเพียง 5.- บาท
8) ไชโป๊หวาน 200 กรัม ราคาเต็ม 35.- บาท จำหน่ายเพียง 17.- บาท
“อย่าลืม “พกถุงผ้า” มาจับจ่ายใช้สอย และเที่ยวชมงาน เพื่อร่วมกันเป็นส่วนหนึ่งในการลดขยะพลาสติก สร้างสิ่งแวดล้อมที่ดีให้กับประเทศไทยและโลกของเรา”
"เงินทุกบาททุกสตางค์ทั้งหมด เพื่อต่อยอดกิจกรรมด้านการสาธารณะกุศลสมทบทุนมูลนิธิเพื่อนพึ่ง (ภาฯ)ยามยาก สภากาชาดไทย ในการช่วยเหลือผู้ยากไร้ ผู้ประสบภัยพิบัติ และพี่น้องประชาชนผู้ตกทุกข์ได้ยากตามวัตถุประสงค์ของมูลนิธิฯ ต่อไป" ดร.วันดี กล่าวเน้นย้ำ
“ความสุขที่แบ่งปัน แบ่งปันเพื่อก้าวต่อ อย่างไม่มีที่สิ้นสุด”
วันอังคารที่ 7 มิถุนายน 2565
​ครม.เห็นชอบให้ไทยเข้าร่วมเจรจาความตกลงการค้ากับสมาคมการค้าเสรีแห่งยุโรป (EFTA) 20 มิ.ย.นี้
​ครม.เห็นชอบให้ไทยเข้าร่วมเจรจาความตกลงการค้ากับสมาคมการค้าเสรีแห่งยุโรป (EFTA) 20 มิ.ย.นี้
นางสาวรัชดา ธนาดิเรก รองโฆษกประจำสำนักนายกรัฐมนตรี เปิดเผยหลังการประชุมคณะรัฐมนตรี (ครม.) เมื่อวันที่ 7 มิถุนายน 2565 ว่า ครม.เห็นชอบให้ไทยเข้าร่วมเจรจาจัดทำความตกลงการค้าเสรีกับสมาคมการค้าเสรีแห่งยุโรป (European Free Trade Association: EFTA) พร้อมทั้งเห็นชอบกรอบการเจรจาการจัดทำความตกลง เพื่อใช้เป็นแนวทางในการเจรจาจัดทำความตกลงการค้าระหว่างกัน ซึ่งทั้งสองฝ่ายจะเริ่มเจรจาในวันที่ 20 มิถุนายน 2565 ตามที่กระทรวงพาณิชย์เสนอ สมาคมการค้าเสรีแห่งยุโรป (European Free Trade Association: EFTA) ประกอบด้วยสมาชิก 4 ประเทศ ได้แก่ สวิตเซอร์แลนด์ นอร์เวย์ ไอซ์แลนด์ และลิกเตนสไตน์ ซึ่งเป็นตลาดที่มีศักยภาพและมีความสนใจที่จะจัดทำความตกลงการค้าเสรีกับไทย กระทรวงพาณิชย์จึงได้หารือร่วมกับสมาคมการค้าเสรีแห่งยุโรป (EFTA) เพื่อจัดทำร่างกรอบการเจรจาขึ้น ซึ่งมีสาระสำคัญมีดังนี้
1) การค้าสินค้า มุ่งเน้นการลด/ยกเลิกอุปสรรคด้านภาษี
2) กฎว่าด้วยถิ่นกำเนิดสินค้า ปรับปรุงระเบียบปฏิบัติในการรับรองถิ่นกำเนิดสินค้าให้มีความโปร่งใส
3) พิธีการศุลกากรและการอำนวยความสะดวกทางการค้า
4) มาตรการปกป้องและเยียวยาทางการค้า กำหนดมาตรการเพื่อปกป้องและเยียวยาภาคการเกษตรและอุตสาหกรรมภายในประเทศ
5) มาตรการสุขอนามัยและสุขอนามัยพืช จัดตั้งกลไกการหารือเพื่อแลกเปลี่ยนความร่วมมือ
6) อุปสรรคทางเทคนิคต่อการค้า ส่งเสริมความร่วมมือเพื่อจัดการกับปัญหาและอุปสรรค
7) การค้าและบริการ กำหนดกฎเกณฑ์การค้าบริการที่มีมาตรฐานสูงในระดับสากล และให้มีการเปิดตลาดการค้าบริการอย่างค่อยเป็นค่อยไป
8) การลงทุน เปิดเสรีการลงทุนในสาขาที่ไทยมีศักยภาพ
9) พาณิชย์อิเล็กทรอนิกส์ ส่งเสริมและอำนวยความสะดวกทางการค้า ผ่านระบบพาณิชย์อิเล็กทรอนิกส์
10) ทรัพย์สินทางปัญญา ให้ระดับการคุ้มครองทรัพย์สินทางปัญญาสอดคล้องกับกฎหมายและแนวทางปฏิบัติของไทย
11) การแข่งขัน ส่งเสริมให้มีนโยบายด้านการแข่งขันที่เป็นธรรม
12) การจัดซื้อจัดจ้างโดยรัฐ ส่งเสริมให้มีความโปร่งใส
13) การค้าและการพัฒนาที่ยั่งยืน ส่งเสริมการคุ้มครองสิทธิแรงงานและการคุ้มครองด้านสิ่งแวดล้อมตามข้อตกลงระหว่างประเทศที่ไทยเป็นภาคี
14) ความร่วมมือและการเสริมสร้างศักยภาพ ส่งเสริมให้มีความร่วมมือด้านเทคนิคและด้านเศรษฐกิจ
15) ข้อบททั่วไป ให้มีการจัดตั้งคณะกรรมการเพื่อกำกับดูแลการดำเนินงานภายใต้ความตกลง
16) การระงับข้อพิพาทระหว่างรัฐ ให้จัดตั้งกระบวนการระงับข้อพิพาท เปิดโอกาสให้ใช้อนุญาโตตุลาการสาหรับกรณีพิพาทที่ภาคีทั้งสองฝ่ายไม่สามารถแก้ปัญหากันด้วยการหารือได้
นางสาวรัชดากล่าวด้วยว่า หากประเทศไทยเข้าร่วมความตกลงการค้ากับ EFTA แล้ว จะเป็นประโยชน์อย่างยิ่งในการส่งออกสินค้าและการลงทุนไปยังกลุ่มประเทศ EFTA ได้มากขึ้น เช่น สินค้าเกษตร (ข้าว ข้าวโพดหวาน เนื้อสุกร) ยานยนต์และชิ้นส่วนยานยนต์ อุตสาหกรรมอาหารทะเลกระป๋องและแปรรูป และมีสินค้าที่จะเข้ามายังประเทศไทยมากขึ้น เช่น ปุ๋ยเคมี พลังงานสะอาด เป็นต้น ซึ่งจะส่งผลให้เกิดการขยายตัวทางเศรษฐกิจ ทำให้ GDP ขยายตัวร้อยละ 0.179 ต่อปี ได้ดุลการค้าเพิ่มขึ้นประมาณ 2,269 ล้านบาท อย่างไรก็ตาม อาจมีผลกระทบกับบางภาคส่วนที่ไม่สามารถปรับตัวได้และผู้ประกอบการอาจต้องเผชิญกับมาตรฐานกฎระเบียบที่เพิ่มมากขึ้น เช่น การคุ้มครองทรัพย์สินทางปัญญา การคุ้มครองสิทธิแรงงาน เป็นต้น ซึ่งรัฐบาลมีมาตรการดูแลและเยียวยากลุ่มผู้ได้รับผลกระทบ ทั้งนี้ ปัจจุบันไทยมี FTA 14 ฉบับ ส่งผลให้ไทยมีการค้ากับประเทศที่มี FTA ครอบคลุม ร้อยละ 64 ของการค้าทั้งหมดของประเทศ
วันพุธที่ 30 มีนาคม 2565
SMEs เช็คด่วน ...! บสย. ค้ำเงินกู้ 1 แสนล้าน  มีโครงการไหนบ้าง ? จัดหนักเติมทุนอีก 3 โครงการ ค้ำฟรี 3 ปี กระตุ้นเศรษฐกิจทั่วไทย 1 เม.ย.2565
บสย.พร้อมเดินหน้าโครงการค้ำประกันสินเชื่อ ตามมาตรการรัฐบาล สนับสนุนผู้ประกอบการ SMEs เข้าถึงสินเชื่อ ซึ่ง บสย. มีวงเงินรองรับ 100,000 ล้านบาท โดยจะเริ่มเปิดรับคำขอค้ำประกันสินเชื่อได้ตั้งแต่วันที่ 1 เมษายน นี้เป็นต้นไป
นายสิทธิกร ดิเรกสุนทร กรรมการและผู้จัดการทั่วไป บรรษัทประกันสินเชื่ออุตสาหกรรมขนาดย่อม (บสย.) เปิดเผยว่า ขณะนี้ บสย.พร้อมเดินหน้าโครงการค้ำประกันสินเชื่อ ตามมาตรการรัฐบาล สนับสนุนผู้ประกอบการ SMEs เข้าถึงสินเชื่อ ซึ่ง บสย. มีวงเงินรองรับ 100,000 ล้านบาท โดยจะเริ่มเปิดรับคำขอค้ำประกันสินเชื่อได้ตั้งแต่วันที่ 1 เมษายน นี้เป็นต้นไป โดยจะแบ่งวงเงินค้ำประกันออกเป็น 2 ส่วน ส่วนแรก โครงการค้ำประกันสินเชื่อ Soft Loan Extra วงเงิน 90,000 ล้านบาท และ ส่วนที่ 2 โครงการค้ำประกันสินเชื่อ บสย. SMEs สร้างชาติ (PGS9) ผ่าน 3 โครงการย่อย วงเงินรวม 10,000 ล้านบาท พร้อมสิทธิประโยชน์ดังนี้
1.โครงการค้ำประกันสินเชื่อ Soft Loan Extra วงเงิน 90,000 ล้านบาท เพื่อช่วยเหลือกลุ่มลูกหนี้ พ.ร.ก. Soft Loan เดิมที่จะครบสัญญาในเดือนเมษายน ให้ได้รับสินเชื่อจากสถาบันการเงินต่อเนื่อง ช่วยประคับประคองกิจการ ลดปัญหาค้างชำระ และพยุงการจ้างงานในประเทศ โดยจะได้รับสิทธิประโยชน์
1.1 ค่าธรรมเนียมค้ำประกัน 2 ปีแรก เพียง 1% ต่อปี โดยรัฐชดเชยปีละ 0.75% เป็นเวลา 2 ปี (รวม 1.5%) และ ปีที่ 3 เป็นต้นไป SMEs จ่าย 1.75% ต่อปี
1.2 ระยะเวลาค้ำประกันสินเชื่อสูงสุดถึง 8 ปี
1.3 ยกเว้นค่าดำเนินการค้ำประกันสำหรับผู้ประกอบการSMEs
1.4สิ้นสุดรับคำขอวันที่31ธันวาคม2566
2.โครงการค้ำประกันสินเชื่อ บสย.SMEs สร้างชาติ(PGS9) วงเงิน 10,000 ล้านบาทเพื่อเติมทุนผู้ประกอบการ SMEs กลุ่มต่างๆ ในโอกาสที่ บสย. ครบรอบ 30 ปี ฟรีค่าธรรมเนียมค้ำประกัน 3 ปี ระยะเวลาค้ำประกันสินเชื่อสูงสุด 10 ปี ผ่าน 3 โครงการย่อย ได้แก่
2.1 โครงการ PGS 9 บสย. SMEs Supply Chain Finance วงเงินโครงการ 1,000 ล้านบาท วงเงินค้ำประกันต่อราย สูงสุด 100 ล้านบาท
2.2 โครงการ PGS 9 บสย. SMEs ที่ได้รับสินเชื่อผ่านสถาบันการเงินเฉพาะกิจของรัฐ (SFIs) ผ่าน 5 สถาบันการเงิน (ธ.ก.ส. ธพว. ธ.ออมสิน ธ.อิสลาม และ เอ็กซิมแบงค์) วงเงินโครงการ 1,000 ล้านบาท วงเงินค้ำประกันต่อราย สูงสุด 100 ล้านบาท
2.3 โครงการ PGS 9 บสย. SMEs เติมเต็มรายย่อย วงเงินโครงการ 8,000 ล้านบาท วงเงินค้ำประกันต่อราย สูงสุด 3 ล้านบาท
2.4 สิ้นสุดรับคำขอ วันที่ 30 พฤศจิกายน 2565
ผู้ประกอบการ SMEs สามารถติดต่อขอรับคำปรึกษา ได้ที่ ศูนย์ที่ปรึกษาทางการเงิน บสย. (F.A.Center) โทร 02-890-9999 หรือ Line@doctor.tcg
วันอังคารที่ 3 สิงหาคม 2564
กรมการขนส่งทางราง กระทรวงคมนาคม เผยข้อมูลปริมาณผู้โดยสารรายวันในระบบขนส่งทางรางทุกระบบ
ในช่วงสถานการณ์การแพร่ระบาดเชื้อไวรัส COVID–19
นายกิตติพันธ์ ปานจันทร์ อธิบดีกรมการขนส่งทางราง กระทรวงคมนาคม เปิดเผยข้อมูลปริมาณเฉลี่ยผู้โดยสารรายวันในระบบขนส่งทางรางทุกระบบ พบว่าปริมาณผู้โดยสารลดลงกว่า 88.8% ซึ่งจำนวนผู้โดยสารในระบบขนส่งทางรางที่ลดลงนั้น เกิดขึ้นภายหลังจากการประกาศข้อกำหนดตามความในมาตรา 9 แห่งพระราชกำหนดการบริหารราชการในสถานการณ์ฉุกเฉิน พ.ศ. 2548 ฉบับที่ 27 ที่มีผลบังคับใช้ตั้งแต่วันที่ 26 มีนาคม 2563 จนถึง ฉบับที่ 28 ในปัจจุบัน ซึ่งได้มีการกำหนดมาตรการต่างๆ เพื่อยับยั้งและป้องกันการแพร่ระบาดของเชื้อไวรัสโคโรนา (โควิด-19)
ที่มีผลต่อปริมาณการเดินทางในระบบขนส่งทางราง ได้แก่ การห้ามออกนอกเคหสถานในเวลาที่กำหนด การจำกัดบริการการเดินทางและขบวนรถ การควบคุมความหนาแน่นในขบวนรถและการเว้นระยะห่างระหว่างบุคคล และจำกัดกิจกรรม/กิจการ ฯลฯ ที่มีการบังคับใช้แตกต่างกันไปในแต่ละสถานการณ์การระบาดของโรคตั้งแต่วันที่ 26 มีนาคม 2563 จนถึงปัจจุบันซึ่งยังคงมีการระบาด (ระลอกใหม่) ที่ทวีความรุนแรงขึ้น
กรมการขนส่งทางราง (ขร.) ได้จัดทำข้อมูล เปรียบเทียบปริมาณผู้โดยสารเฉลี่ยในช่วงก่อนการระบาดภายในประเทศในปี 2562 เทียบกับปริมาณผู้โดยสารเฉลี่ยนในช่วงที่มีการระบาดและมีประกาศข้อกำหนดฯ ฉบับที่ 27 ที่มีผลบังคับใช้เมื่อวันที่ 12 กรกฎาคม 2564 จนถึงปัจจุบัน พบว่าปริมาณผู้โดยสารลดลง โดยรวมถึง 88.8% โดยเหลือเพียงวันละ 138,169 คน/วัน ซึ่งสามารถจำแนกตามระบบ ดังนี้
1. การรถไฟแห่งประเทศไทย (SRT) ลดลง 90.76% เหลือ 7,896 คน/วัน
2. การรถไฟฟ้าขนส่งมวลชนแห่งประเทศไทย (MRT) ลดลง 80.05% เหลือ 67,251 คน/วัน
3. บริษัท รถไฟฟ้า ร.ฟ.ท. จำกัด (ARL) ลดลง 86.75% เหลือ 9,531 คน/วัน
4. รถไฟฟ้า BTS ลดลง 82.27% เหลือ 130,240 คน/วัน
วันอังคารที่ 12 ตุลาคม 2564
รมว.พม. ชื่นชมเด็กมูลนิธิบ้านพระพร ร่วมเป่าแซกโซโฟนกับอาจารย์ต๋อง เทวัญ บรรเลงเพลงพระราชนิพนธ์ในหลวง ร.9 พร้อมสนับสนุนต่อยอดเป็นอาชีพในอนาคต
รมว.พม. ชื่นชมเด็กมูลนิธิบ้านพระพร ร่วมเป่าแซกโซโฟนกับอาจารย์ต๋อง เทวัญ บรรเลงเพลงพระราชนิพนธ์ในหลวง ร.9 พร้อมสนับสนุนต่อยอดเป็นอาชีพในอนาคต
วันที่ 11 ต.ค. 64เวลา 13.30 น. ที่ห้องประชุมชั้น 2 กระทรวงการพัฒนาสังคมและความมั่นคงของมนุษย์ สะพานขาว ถนนกรุงเกษม กทม.นายจุติ ไกรฤกษ์ รัฐมนตรีว่าการกระทรวงการพัฒนาสังคมและความมั่นคงของมนุษย์ (รมว.พม.)เป็นประธานปิดโครงการดนตรี ความรัก และครอบครัว (My Music, My Love & My Family) โดยมีวัตถุประสงค์เพื่อส่งเสริมให้เด็กได้ใช้เวลาว่างให้เกิดประโยชน์อย่างมีคุณภาพ ด้วยกิจกรรมการเล่นดนตรี และช่วยสร้างบรรยากาศให้เกิดความรัก ความอบอุ่น และความสัมพันธ์อันดีภายในครอบครัว อีกทั้งช่วยพัฒนาเด็กให้สามารถต่อยอดการประกอบอาชีพด้านการเล่นดนตรีสากลเป็นอาชีพที่มั่นคงต่อไป พร้อมมอบเกียรติบัตรให้แก่เด็ก เยาวชน และครูผู้สอนดนตรีในมูลนิธิบ้านพระพร ที่เข้าร่วมโครงการฯ อีกทั้งรับชมการแสดงดนตรี ด้วยบทเพลงพระราชนิพนธ์ในพระบาทสมเด็จพระเจ้าอยู่หัวฯ รัชกาลที่ 9 เพื่อน้อมรำลึกในพระมหากรุณาธิคุณของพระองค์ท่าน โดยอาจารย์ต๋อง เทวัญ (เมธวัชร์ ทรัพย์แสนยากร) และทีมนักเรียนหลักสูตร เทวัญสอนแซก 1 จากมูลนิธิบ้านพระพร
นายจุติกล่าวว่า กระทรวง พม. ต้องขอขอบคุณอาจารย์ต๋อง เทวัญ และนักดนตรี ที่ได้ปั้นเด็กให้สามารถเป่าแซกโซโฟนได้เก่งขนาดนี้ ซึ่งเป็นจิตวิญญาณของเรา ที่จะปั้นทุนมนุษย์ สร้างคนให้มีความสมบูรณ์ และมีความพร้อมที่จะต่อยอดไปได้ในอนาคต ตนอยากบอกว่า ผู้ให้ยิ่งให้มากย่อมได้มาก และความไม่เห็นแก่ตัวคือหัวใจของคนดี เด็กเหมือนตุ่มน้ำ ต้องเติมน้ำที่ใสสะอาด เปี่ยมด้วยความเมตตาและคุณธรรม ทั้งนี้ ตนขอเชิญชวนทุกท่านมาร่วมกันสร้างทุนมนุษย์ให้ยิ่งใหญ่ ไม่ใช่แค่เด็กบ้านพระพรเท่านั้น และตนเชื่อว่าประเทศไทยมีดี คนไทยมีดี ซึ่งปัญหาและอุปสรรคที่เกิดขึ้น เราต้องก้าวข้ามไปให้ได้
นายจุติกล่าวเพิ่มเติมว่า สำหรับโครงการดนตรี ความรัก และครอบครัว (My Music, My Love & My Family) เป็นกิจกรรมการสอนดนตรีสากล "แซกโซโฟน" ให้กับเด็ก เยาวชน และครูผู้สอนดนตรีในมูลนิธิบ้านพระพร ได้สามารถต่อยอดทักษะ ความรู้จากพื้นฐานการเป่าขลุ่ยไปสู่การเป่าแซกโซโฟน และพัฒนาไปสู่การประกอบอาชีพด้านการเล่นดนตรีสากลเป็นอาชีพที่มั่นคงต่อไป โดยมีนักเป่าแซกโซโฟนระดับตำนาน อาจารย์ต๋อง เทวัญ (เมธวัชร์ ทรัพย์แสนยากร) ให้เกียรติมาร่วมแบ่งปันและถ่ายทอดทักษะ ความรู้ เทคนิคพิเศษ และประสบการณ์ต่างๆ ระหว่างเดือนมิถุนายนถึงกันยายน 2564 นอกจากนี้ นายชวน หลีกภัย ประธานรัฐสภาและอดีตนายกรัฐมนตรี ได้มอบแซกโซโฟนส่วนตัวเป็นอุปกรณ์การเรียนการสอนอีกด้วย
วันอาทิตย์ที่ 5 มิถุนายน 2565
สธ. ชี้แจงข้อเรียกร้องเร่งจ่ายค่าเสี่ยงภัยโควิดแก่บุคลากรทางการแพทย์
สธ. ยืนยันเร่งจัดสรรลงไปยังสำนักงานสาธารณสุขจังหวัดทุกจังหวัดแล้ว ตั้งแต่ 20 พ.ค.ที่ผ่านมา
จากกรณีสุวดี พันธุ์พานิช รองโฆษกพรรคไทยสร้างไทย เปิดเผยว่า ได้รับการร้องเรียนการจ่ายค่าเสี่ยงภัยโควิด-19 ของบุคลากรทางการแพทย์จำนวนมาก ส่วนใหญ่ยังไม่ได้รับค่าตอบแทนตั้งแต่เดือน ต.ค. 2564 อีกจำนวนหนึ่งไม่ได้รับค่าตอบแทนมาตั้งแต่ เม.ย. 2564 ซึ่งเป็นระยะเวลาเกิน 1 ปีแล้ว อีกทั้งไม่ได้รับความชัดเจนเรื่องระยะเวลาการจ่าย สร้างความเดือดร้อนและเสียขวัญกำลังใจ จึงขอเรียกร้องให้กระทรวงสาธารณสุขให้ตรวจสอบกระบวนการจ่ายค่าตอบแทนอย่างเป็นธรรมและรวดเร็วนั้น
วันที่ 4 มิถุนายน 2565 นายแพทย์รุ่งเรือง กิจผาติ หัวหน้าที่ปรึกษาระดับกระทรวง และโฆษกกระทรวงสาธารณสุข กล่าวชี้แจงว่า คณะรัฐมนตรี ได้มีมติอนุมัติงบประมาณจากงบกลาง เป็นค่าตอบแทนเสี่ยงภัยผู้ปฏิบัติงานโควิด 19 รวมถึงงบฉีดวัคซีนโควิด 19 นอกสถานพยาบาล งบยารักษา และงบค่ารักษาคนไร้สิทธิ์ เมื่อวันที่ 22 มีนาคม 2565 และได้รับหนังสือจากสำนักงบประมาณ แจ้งอนุมัติให้เบิกจ่ายงบประมาณดังกล่าว เมื่อวันที่ 3 พฤษภาคม 2565 โดยสำนักงานปลัดกระทรวงสาธารณสุข ได้เร่งจัดสรรลงไปยังสำนักงานสาธารณสุขจังหวัดทุกจังหวัดแล้ว เมื่อวันที่ 20 พฤษภาคมที่ผ่านมา ประกอบด้วย ค่าตอบแทนเสี่ยงภัยค้างจ่ายของปีงบประมาณ 2563 จำนวน 7,311,312 บาท และค่าตอบแทนเสี่ยงภัยปีงบประมาณ 2565 (ตุลาคม - ธันวาคม 2564) จำนวน 1,910,996,675 บาท รวม 1,918,307,987 บาท ซึ่งทุกอย่างเป็นไปตามขั้นตอนและกระบวนตามระบบการเงินการคลัง ไม่ได้ล่าช้าแต่อย่างใด
วันจันทร์ที่ 17 มกราคม 2565
รัฐมนตรีดีอีเอส รับพระราชทานบัตรอำนวยพร เนื่องในโอกาสวันขึ้นปีใหม่ พุทธศักราช 2565
รัฐมนตรีดีอีเอส รับพระราชทานบัตรอำนวยพร เนื่องในโอกาสวันขึ้นปีใหม่ พุทธศักราช 2565
เมื่อวันที่17มกราคม2564สมเด็จพระเจ้าน้องนางเธอเจ้าฟ้าจุฬาภรณวลัยลักษณ์อัครราชกุมารีกรมพระศรีสวางควัฒนวรขัตติยราชนารีและสมเด็จพระเจ้าลูกเธอเจ้าฟ้าสิริวัณณวรีนารีรัตนราชกัญญาพระราชทานบัตรอำนวยพรเนื่องในโอกาสวันขึ้นปีใหม่พุทธศักราช2565แก่นายชัยวุฒิธนาคมานุสรณ์รัฐมนตรีว่าการกระทรวงดิจิทัลเพื่อเศรษฐกิจและสังคมณห้องรับรองแขกต่างประเทศชั้น9กระทรวงดิจิทัลเพื่อเศรษฐกิจและสังคมทั้งนี้สมเด็จพระเจ้าน้องนางเธอเจ้าฟ้าจุฬาภรณวลัยลักษณ์อัครราชกุมารีกรมพระศรีสวางควัฒนวรขัตติยราชนารีและสมเด็จพระเจ้าลูกเธอเจ้าฟ้าสิริวัณณวรีนารีรัตนราชกัญญาได้พระราชทานบัตรพระราชทานพรปีใหม่ประจำปีพุทธศักราช2565โดยด้านหน้าของบัตรพระราชทานพรปีใหม่มีตราประจำพระองค์เมื่อเปิดบัตรพระราชทานพรมีพระบรมฉายาลักษณ์ฯและข้อความ"พระราชทานพรปีใหม่พ.ศ. 2565"
************
วันพุธที่ 15 ธันวาคม 2564
รมต. นร. นายอนุชา แนะ สคบ. จับมือภาคเอกชน ศึกษาต้นทุนทางธุรกิจรอบด้าน คำนึงความเดือดร้อนของประชาชนเป็นหลัก ก่อนออกประกาศธุรกิจให้เช่าซื้อรถ
รมต. นร. นายอนุชา แนะ สคบ. จับมือภาคเอกชน ศึกษาต้นทุนทางธุรกิจรอบด้าน คำนึงความเดือดร้อนของประชาชนเป็นหลัก ก่อนออกประกาศธุรกิจให้เช่าซื้อรถ
วันนี้ (15 ธันวาคม 2564) เวลา 14.30 น. นายอนุชา นาคาศัย รัฐมนตรีประจำสำนักนายกรัฐมนตรี เป็นประธานการประชุมหารือ มุมมองผู้ประกอบการในอุตสาหกรรมยานยนต์และผลกระทบจาก (ร่าง) ประกาศของคณะกรรมการว่าด้วยสัญญาเรื่อง ให้ธุรกิจให้เช่าซื้อรถยนต์และรถจักรยานยนต์ เป็นธุรกิจที่ควบคุมสัญญา พ.ศ. .... โดยมีนายภราดร ปริศนานันทกุล ส.ส.อ่างทอง โฆษกพรรคภูมิใจไทย นายสิริพงศ์ อังคสกุลเกียรติ ส.ส.ศรีสะเกษ พรรคภูมิใจไทย นายธสรณ์อัฑฒ์ ธนิทธิพันธ์ เลขาธิการคณะกรรมการคุ้มครองผู้บริโภค และผู้แทนจากสมาคมธุรกิจเช่าซื้อรถจักรยานยนต์ไทย สมาคมผู้ประกอบการรถจักรยานยนต์ไทย สมาคมธุรกิจเช่าซื้อไทย สมาคมธนาคารไทย สภาอุตสาหกรรมแห่งประเทศไทย และบริษัท ข้อมูลเครดิตแห่งชาติ จำกัด เข้าร่วม
การหารือในครั้งนี้เป็นผลสืบเนื่องจากการที่กลุ่มผู้ประกอบการได้เคยเข้าหารือเมื่อวันที่ 26 พฤศจิกายน 2564 ที่ผ่านมา ต่อข้อกังวลของทางสมาคมฯ ต่อ (ร่าง) ประกาศฯ ดังกล่าว ที่ออกโดยคณะกรรมการว่าด้วยสัญญา สำนกงานคณะกรรมการผู้บริโภค (สคบ.) ซึ่งได้มีการจัดทำประชาพิจารณ์ (ร่าง) ประกาศฯ ไปแล้วเมื่อวันที่ 8 ตุลาคม - 7 พฤศจิกายน พ.ศ. 2564 โดยมีข้อกังวลเรื่องการกำหนดเพดานอัตราดอกเบี้ยเช่าซื้อ ที่อัตรา 15% ซึ่งภายหลัง สคบ. ปรับตัวเลขเป็น 20% แต่ผู้ประกอบการยังมีความกังวลว่าอาจส่งผลกระทบต่อทุกธุรกิจในห่วงโซ่อุปทาน และมองว่าภาครัฐอาจเสียผลประโยชน์ในการจัดเก็บภาษี รวมถึงอาจเกิดการย้ายฐานการผลิตออกนอกประเทศ ทำให้กระทบการเติบโตทางเศรษฐกิจและการจ้างงานในประเทศ ขณะเดียวกันจะสร้างนิสัยให้ผู้บริโภคพึ่งพิงเงินกู้นอกระบบ และเกิดปัญหาสังคมตามมา นอกจากนี้ ยังมีความกังวลต่อมาตรการคืนรถจบหนี้ มาตรการให้ส่วนลดไม่น้อยกว่า 50% ของมูลค่าหนี้ส่วนที่ขาด (ติ่งหนี้) และมาตรการให้ส่วนลดไม่น้อยกว่า 80% ของดอกเบี้ยที่ยังไม่ถึงกำหนดในกรณีปิดบัญชี ซึ่งมาตรการดังกล่าวอาจส่งผลกระทบรุนแรงต่อผู้ประกอบการเช่นกัน
รัฐมนตรีประจำสำนักนายกรัฐมนตรี กล่าวว่า ในสถานการณ์ปัจจุบันที่ทั่วโลกเผชิญกับสถานการณ์แพร่ระบาดเชื้อไวรัสโควิด-19 ส่งผลกระทบต่อทุกภาคส่วน ทั้งภาคธุรกิจและประชาชนทั่วไป ในการช่วยเหลือให้ทุกภาคส่วนอยู่รอดได้อย่างสมดุล ต้องคำนึงถึงภาพรวมของประเทศ ดังนั้น จึงขอให้ทั้งทาง สคบ. และกลุ่มผู้ประกอบการกลับไปทบทวนต้นทุนทางธุรกิจ นำมาประกอบการพิจารณาจัดทำร่างประกาศอีกครั้ง เพื่อให้ครอบคลุมทุกมิติโดยให้คำนึงถึงประโยชน์ต่อประชาชนเป็นหลัก ขณะเดียวกัน ขอให้ภาคเอกชนเห็นใจประชาชนที่ประสบความยากลำบาก บางคนขาดโอกาสในการดำรงชีวิต เช่น การเป็นเจ้าของยานพาหนะ ซึ่งหากภาคเอกชนเข้าใจส่วนนี้จะเปรียบเสมือนการหยิบยื่นโอกาส ให้พวกเขาสามารถนำไปใช้ดำรงชีวิตได้